***1.Һәҙиә Дәүләтшинаның фажиғәле яҙмышы һәм ижад юлы. “Айбикә” повесының темаһы һәм идея йөкмәткеһе.***

1.Һәҙиә Дәүләтшинаның фажиғәле яҙмышы һәм ижад юлы. “Айбикә” повесының темаһы һәм идея йөкмәткеһе. Башҡорт ҡатын-ҡыҙҙары араһынан сыҡҡан тәүге иң күренекле яҙыусыларҙың береһе Һәҙиә Лотфулла ҡыҙы Дәүләтшина 1905 йылдың 5 мартында Һамар өлкәһе Пугачев өйәҙенә ҡараған Хәсән ауылында ярлы крәҫтиән ғаиләһендә тыуа. Һәҙиәнең бала сағы Ырғыҙ йылғаһы буйына ултырған ошо Хәсән ауылында аслы-туҡлы уҙа. 1919 йылда тиф ауырыуынан атаһы үлеп киткәс, Һәҙиәнең тормошо тағы ла ауырлаша. Күп ваҡыты донъя мәшәҡәттәре, эш менән үтеүенә ҡарамаҫтан, тырыш һәм зирәк Һәҙиә оҫтабикәнең “ҡыҙҙар мәҙрәсәһе”нә йөрөп, бер ни тиклем һабаҡ өйрәнергә лә етешә. Совет хөкүмәте Хәсән ауылында ла озаҡламай яңы мәктәп астырып ебәргәс, Һәҙиә шул мәктәптә белем ала.

Ә 1920 йылда инде уның үҙен – ун биш йәшлек ҡыҙҙы –шул тирәләге Диңгеҙбай ауылына уҡытыусы итеп ебәрәләр. Бында бер йыл уҡытҡандан һуң, Һәҙиә Һамар ҡалаһынан килеп, яңы ғына ойошторолған татар-башҡорт педагогия техникумына уҡырға инә. 1922 йылда Мәскәүгә күсеп китеү сәбәпле, уға техникумды тамамларға тура килмәй. Ваҡытлыса өҙөлөп торған уҡыуын ул 1924 йылда Өфө Башҡорт педагогия рабфагында дауам итә.

Ул 1927 йылдан Шәһит Хоҙайбирҙин исемендәге балалар йортонда тәрбиәсе булып эшләй башлай. 1932 йылда Мәскәүгә барып, китап нәшриәттәре өсөн мөхәррирҙәр әҙерләү институтына инә. Ләкин институтты тамамламаҫтан уҡ уны Баймаҡ районының “Йылайыр” орлоҡсолоҡ совхозына гәзит редакцияһына әҙәби хеҙмәткәр итеп эшкә ебәрәләр. 1935-1937 йылдарҙа Һәҙиә Дәүләтшина – Башҡорт дәүләт педагогия институтының тел һәм әҙәбиәт факультеты студенты.

Һәҙиә Дәүләтшина 1934 йылда СССР яҙыусыларының беренсе съезына делегат булып бара, унда М.Горький менән осраша.

Сталиндың шәхес культы йылдарында уға ҙур ауырлыҡтар кисерергә тура килә. Әммә ниндәй генә хәлдә булһа ла ул Тыуған иленә, халҡына, киләсәккә булған ныҡлы ышанысын тамсы ла юғалтманы, кешелек намыҫына, яҙыусылыҡ бурысына һәр саҡ тоғро ҡалды.

1942 йылда Һәҙиә Дәүләтшина Башҡортостанға ҡайта һәм Бөрө ҡалаһында йәшәй башлай. Сәләмәтлегенең шаҡтай ҡаҡшауына ҡарамаҫтан, 1942-1952 йылдарҙа төрлө эш араларында “Ырғыҙ” романын яҙыу менән шөғөлләнә. Бер романын яҙып бөтөр-бөтмәҫтән, Һәҙиә Дәүләтшина 1954 йылда Бөрө ҡалаһында йөрәк һәм үпкә ауырыуынан үлеп китә.

Һәҙиә Дәүләтшинаның ижад эше менән шөғөлләнә башлауы егерменсе йылдарҙың икенсе яртыһына тура килә. 1926 йылдың мартында “Башҡортостан йәштәре” гәзитендә уның “Һылыуҡай – пионерка” тигән тәүге хикәйәһе баҫылып сыға.

Һәҙиә Дәүләтшина ижадының әүҙемләшеп китеүе утыҙынсы йылдар башына ҡарай. Был осорҙа ул ҙурыраҡ күләмле әҫәрҙәргә – повесть жанрына мөрәжәғәт итә. Шуның һөҙөмтәһе булып, 1931 йылда “Айбикә”, киләһе йылына “Башаҡтар тулкыны” тигән повестары донъя күрә. 1935 йылда уның “Хикәйәләр шәлкеме” исеме аҫтында һайланма әҫәрҙәренең тәүге китабы сыға. Һәҙиә Дәүләтшинаның иң ҙур һәм иң күренекле әҫәре – “Ырғыҙ” романы.

Һәҙиә Дәүләтшина 1930 йылда яҙған “Айбикә” тигән повесында элек иҙелеп, михнәт сигеп йәшәгән башҡорт ҡатын-ҡыҙҙарының яңы тормош төҙөү йылдарында нисек алдынғы кешеләр булып китеүҙәрен һүрәтләй. Быны ул башҡорт ҡыҙы Айбикәнең тормош юлын сағылдырыу аша бирә. Айбикә-саф күңелле, намыҫлы кеше. Айбикәнең ғүмере атаһы менән әсәһенеке кеүек гел михнәттә үтмәй, сөнки ул дауыллы революциялар осорона тура килә. Шулай ҙа Айбикә был бөйөк революцион үҙгәрештәрҙең асылын тиҙ генә төшөнә алмай әле.

Һ.Дәүләтшина Айбикәнең рухи яҡтан үҫеү тарихын ябайлаштырмай, уның ауыр ҙа, оҙайлы ла, ҡатмарлы ла икәнлеген асып бирә.

Айбикәнең донъяға, кешеләргә яңыса ҡарай башлауы уның үҙ кешелек хоҡуғын һәм ғорурлығын тәрән аңлауға алып килә. Былар уның аңы үҫеүен, рухи донъяһының кимәлен күрһәтә.

***2. Рәшит Ниғмәтиҙең Бөйөк Ватан һуғышы йылдарындағы ижады. “Үлтер, улым, фашисты!” поэмаһының йөкмәткеһе. Тыуған ил һәм халыҡ образдарының кәүҙәләнеше.***

Бөйөк Ватан һуғышы йылдарында Р.Ниғмәти ижады идея - художество яғынан тағы юғарыраҡ күтәрелә. Һуғышҡа тиклем үк инде Ватанды һаҡлау өсөн көрәш кеүек ҙур темаларҙы үҙ әҫәрҙәрендә сағылдыра килгән Р.Ниғмәти Бөйөк Ватан һуғышы йылдарында был теманы конкрет материалдар ерлегендә тағы ла киңерәк яҡтырта башлай. Ватан, уның азатлығын һаҡлау Ниғмәти ижадының төп темаһына әйләнә.

“Үлтер, улым, фашисты!” тигән поэмаһында илебеҙ кешеләренең героизмын, фронт һәм тыл берҙәмлеген кәүҙәләндерә.

Бөйөк Ватан һуғышының иң ҡыҙған осоронда, Сталинград өсөн һуғыш барған айҙарҙа, Рәшит Ниғмәти ошо “Үлтер, улым, фашисты!” (1942) поэмаһын яҙҙы. Башҡорт атлы дивизияһының Дон далаларында дошманға ҡаршы һуғышын, фронт менән тыл берҙәмлеген сағылдырған был поэма идея – тематик йөкмәткеһе һәм художество үҙенсәлектәре яғынан халыҡтың гериок эпостарына тартым. Ғәҙәттә, героик эпосторҙа халыҡ батырҙарының көс сығанағы, изге көрәштәре һүрәтләнә, ғәйрәтлелек, илде һаҡлау идеялары поэтиклаштырыла. Башҡорт фольклорының эпик репертуарындағы ҡобайыр

кеүек жанрҙарҙа Тыуған ил азатлығы өсөн көсөн аямау, дошманға нәфрәт хистәре халыҡты көрәшкә сакырыусы Ватан ораны төҫөн ала.

Халыҡ ижадының шундай поэтик традицияларына мөрәжәғәт итеп, Рәшит Ниғмәти үҙ поэмаһын Ватан ораны, халыҡтың йөрәк һүҙе формаһында еткереү өсөн эпос рухын, ҡобайыр алымдарын бик оҫта файҙалана.

Дошман яуҙарының илебеҙ сиктәрен емереп үткәнен күреп торған Уралтау “юлбарыҫтай ярһынып” аяҡҡа баҫа һәм ил улдары алдында телмәр тота. “Усына шоңҡар ҡундырған, еренә батыр тыуҙырған, иленә яу килгәндә, егетен атҡа мендереп, дошманын пыр туҙҙырған, дуҫын түргә уҙҙырған, аҫыл, батыр Урал”

Үҙ телмәрендә Тыуған ил азатлығының ни икәнен әйтә, илен-ерен һаҡлап дан ҡаҙанған батыр улдарын иҫкә ала, хас дошманға ҡаршы яуға сығырға саҡыра.

Шағир, шулай итеп Уралтауҙы, башҡорт халыҡ ауыҙ – тел ижадындағыса, символик төҫ алған тере образ рәүешендә һүрәтләй.

Рәшит Ниғмәтиҙең “Үлтер, улым, фашисты!” поэмаһында Уралтау образын биреүе, башҡорт халҡының яугир традицияларын хәтергә төшөрөүе, Ҡаһым түрә, Салауат кеүек полководецтарын атауы, Шәһит Хоҙайбирҙин һымаҡ революционерҙарҙы иҫкә алыуы, әҫәрен халыҡ эпосына оҡшаш ҡороуы – һәммәһе лә ана шул патриотизм һәм милли ғорурлыҡ тойғоларын тәрбиәләүгә йүнәлтелгән. Ә һуғыш яланында башҡорт егеттәренең Тыуған ил алдындағы мөҡәддәс бурыстарын йәнен – тәнен аямай намыҫ менән үтәүҙәрен, батыр һуғышсыларын һүрәтләү, генерал Шайморатов, Күсимов кеүек хәрби етәкселәре үҫеүен, яңынан - яңы геройҙар тыуыуын данлау оло тойғоларҙың яуҙа ниндәй ҡеүәт биргәнлеген шулай уҡ асыҡ характерлай.

Тыуған илен дошмандан һаҡлауҙа борон – борондан урыҫ һәм бүтән туғандаш халыҡтар менән бер сафта баҫып көрәшкән башҡорт халҡы, үҙенең үткән яугир традицияларына тоғро булып, Бөйөк Ватан һуғышы фронттарында ла үҙен тағы ҙур данға күмде. “Үлтер, улым, фашисты!” поэмаһында илебеҙ кешеләрен ошондай батырлыҡтарға илтеүсе көстөң сығанағы – патриотизм, милли ғорурлыҡ, халыҡтар дуҫлығы икәнлеге бөтә тулылығы менән күҙ алдына баҫтырыла ла инде.

Поэма һуғыш йылдарында халыҡтың яратып уҡыған әҫәренә әйләнде, уның күп строфалары өскөл фронт хаттарында урын алды.

Бөйөк Ватан һуғышы йылдары кешеләрҙең батырлыҡ һәм түҙемлек сифаттары менән бергә, уларҙың мораль көсө, эске рухи сафлығы һәм ныҡлығына ла ҙур һынау булды. Тыуған илде һөйөү тойғоһо иң ауыр моменттарҙа ла кешегә ҙур көс бирә, тиңһеҙ батырлыҡтарға алып бара. Тормошто һөйөү һалҡын үлемде ҡыуа, ошо үлемде сәсеүсе дошманға нәфрәтте арттыра. Р.Ниғмәти үҙе әйткәнсә, Тыған илгә булған һөйөү кешеләрҙе ҡалҡан һымаҡ һаҡлап тора, хатта “тап йөрәккә тейер пулялар ҙа тайпылышып теймәй үтәләр”.

***3.Рәшит Ниғмәтиҙең “Һинең кәләшеңдең хаттары” поэмаһында күтәрелгән темалар.***

Рәшит Ниғмәти “Һинең кәләшеңдең хаттары” поэмаһында фронтовик егет менән уның тылдағы кәләше образдарын кәүҙәләндерә. Кешеләрҙең эске кисерештәрен һүрәтләүҙә ҡулайлыраҡ булған хат формаһын һайлаған автор. Фронтовик егеттең тылдағы кәләшенә, кәләштең егетенә яҙған хаттарындағы ике йәштең бер-береһенә мөхәббәт хистәре Тыуған илде һөйөү, дошманға нәфрәте менән ҡушыла. Был оло һөйөү фронтовикка тиңһеҙ көс бирә һәм дошманға үсен арттыра.

Фронтовик егет һөйгән ҡыҙы менән бергә булған шатлыҡлы саҡтарҙың матур хәтирәләрен күңелендә һаҡлай, һөйгәненең яҡты образын һәр саҡ йөрәгендә йөрөтә.

Поэмала автор батырлыҡ, тыуған илгә һөйөү проблемаларын күтәрә.

Кәләш образы ла бай тойғоло шәхес. Ул, егетен ысын күңелдән ярата белгән кеүек, Тыуған илен дә тәрән һөйә белә. Был ике хис уның күңелендә айырылмаҫлыҡ булып үрелгән.

Ул йәшлек мөхәббәтенең сафлығын һәм тоғролоғон Ватан алдындағы тоғролоҡ менән үлсәй. Ватан азатлығы өсөн һуғышта ғәрипләнеп ҡалған хәлдә лә, ул егетенең ҡәҙерле буласағын, уны һау саҡтағылай ҡайнар һөйәсәген белдереүсе юлдар ил ҡатын-ҡыҙҙарының ысын кешелек сифаттарын һөйләп тора.

Автор һуғыш, тыуған илгә һәм һөйгән йәреңә тоғролоҡ, тыуған илде һөйөү темаларын күтәргән.

***4. Үлтер, улым, фашисты***

Ай, таң ине, таң ине,

Ҡыҙарып тыуған таң ине;

Тауына алтын нур ҡойған,

Талына көмөш нур ҡойған

Йөҙ ҙә етмеш өсөнсө

Ҙур ҡояшлы таң ине.

Атаны түшәктән айырған,

Егетте ҡосаҡтан айырған,

Юлсыны атҡа мендергән,

Айҙы өрөп һүндергән,

Ҡараҡтың эшен бөлдөргән

Йөҙ ҙә етмеш өсөнсө

Ҙур ҡояшлы таң ине.

Ай, таң ине, таң ине,

Ҡыҙарып тыуған таң ине;

Күгендә Сулпан балҡытҡан,

Күлендә суртан ҡарпытҡан,

Иңкешен балға осорған,

Кәкүген талға ҡундырған,

Ерҙе йоҡонан уятҡан,

Илде эшкә ҡуҙғатҡан

Йөҙ ҙә етмеш өсөнсө

Ҙур ҡояшлы таң ине.

Тау түштәрен алһыулатып,

Ошо таңыбыҙ атҡанда,

Алтын йоғаҡ – ал ҡояш

Ерҙе урап ҡайтҡанда,

Йәйрәп ятҡан ете ер;

Шул ете ер артында

Ташып ятҡан ете күл;

Шул ете күл артында

Шаулап торған ете урман;

Шул урмандар артында

Ҡайҡайып торған ете тау;

Шул ете тау артында –

Белоруссия илендә -

Тап Полесье күгендә

Ҡара ҡоштар осҡанын

Күреп тора Уралтау.

Ҡара ҡоштың суҡышы

Тимер – суйын икәнен,

Ҡара ҡанлы йөрәге

Тимер – суйын икәнен

Белеп торҙо Уралтау.